Endoskopia

Endoskopia je lekárska vyšetrovacia metóda, umožňujúca priame prehliadnutie telesných dutín pomocou optického prístroja - endoskopu. Uplatňuje sa v mnohých lekárskych odboroch. V súčasnosti umožňujú aj vykonanie endoskopických výkonov a operácii, takže pacienti sú ušetrení od náročnejších operácii z otvoreného prístupu. Endoskopy sa zavádzajú do tela prirodzenými telesnými otvormi, alebo cez malé umelo vytvorené otvory, ktoré sa rýchlo hoja a zanechávajú malé jazvy.

Endoskopia sa využíva v humánnej aj veterinárnej medicíne. Použitie obdobných zariadení v priemysle sa nazýva boroskopia.

 Dejiny 
alt=Gastroskopické vyšetrenie rigidným gastroskopom|náhľad|Gastroskopické vyšetrenie rigidným gastroskopom.
Vyšetrenia neohybným endoskopom, vlastne tubusmi primeraných rozmerov sa začali vykonávať asi pred 200 rokmi. Dodnes sa takto vyšetruje vonkajší zvukovod - otoskopia, pomerne bežne bolo vykonávané vyšetrenie konečníka - rektoskopia, močového mechúra - cystoskopia. Menej často sa s neohybným prístrojom vyšetrovali dolné dýchacie cesty - bronchoskopia, skôr výnimočne žalúdok - gastroskopia, a to aj napriek skonštruovaniu čiastočne ohybných prístrojov. Problémom bývalo až do zavedenia technológie vláknovej optiky aj osvetlenie. 

Za začiatok modernej endoskopie s použitím ohybného (flexibilného) endoskopu sa považuje predvedenie vyšetrenia žalúdku ohybnou trubicou so zväzkami optických vlákien na kongrese Americkej gastroenterologickej spoločnosti v roku 1957 Basilom Hirschowitzom. Experimentátori potom skúšali prvé, ešte pomerne hrubé a málo ohybné prístroje zavádzať do rôznych telesných otvorov. Endoskopia flexibilnými prístrojmi sa začala vo svete postupne rozširovať až po roku 1963, kedy sa začali vyrábať komerčne dostupné gastroskopy. V rámci ďalších inovácii sa zlepšovalo ovládanie konca prístroja, zmenšoval jeho priemer a pribudol kanál pre nástroje, ktoré umožňovali najskôr odber vzoriek a potom aj jednoduché operačné zákroky. Začali sa vyrábať tenšie bronchoskopy, dlhšie kolonoskopy a ďalšie špecializované flexibilné endoskopy.

Zásadný prelom bol prechod od vláknovej optiky k videoendoskopii. Technicky to umožnilo zdokonalenie polovodičového CCD čipu na snímanie obrazu. Endoskopy mohli byť užšie, ohybnejšie a kvalita obrazu sa zvýšila. Možnosť súbežného zobrazenia na viacerých obrazovkách zjednodušila a skvalitnila výuku nových špecialistov. Moderné endoskopy dokážu poskytnúť aj rôzne spôsoby zobrazenia buď spracovaním farebného spektra obrazu, alebo jeho zväčšením až k hranici mikroskopického zobrazenia štruktúry sliznice a endoskopicky je možné zaviesť do telesných dutín aj ultrazvukovú sondu.

Rozvoj endoskopie umožnil vznik nového odvetvia - laparoskopickej chirurgie, pri ktorej chirurg vidí operačné pole optikou kamery a pracuje s nástrojmi, zavedenými cez brušnú stenu.

 Endoskopické metódy v súčasnosti 

 Vyšetrenia tráviaceho traktu 

alt=Gastroskopické vyšetrenie videogastroskopom|náhľad|Gastroskopické vyšetrenie videogastroskopom  gastroskopia, presnejšie ezofagogastroduodenoskopia - vyšetrenie pažeráku, žalúdka a dvanástorníka s možnosťou odberu vzoriek sliznice, zastavenia krvácania z vredu a ďalších výkonov 
   endoskopická retrográdna cholangiopankreatikografia (ERCP) - rentgenové zobrazenie žlčových ciest a vývodu pankreasu kontrastnou látkou, nastrieknutou po nasondovaní vývodu žlčových ciest (papilly) kanylou, zavedenou pracovným kanálom gastroskopu. Pri tomto výkone je možné odstrániť kamienky, uviaznuté v žlčových cestách alebo rozšíriť ich zúžené miesto
   enteroskopia je vyšetrenie tenkého čreva enteroskopom - dlhým endoskopom s balónom (balónmi) na konci, ktoré pomáhajú posúvaniu konca prístroja v tenkom čreve
   kolonoskopia je vyšetrenie hrubého čreva a posledného úseku tenkého čreva nad Bauhinskou chlopňou. Pri tomto vyšetrení je možný odber vzoriek sliznice a odstraňovanie stopkatých nádorov - polypov. Vyšetrenie poslednej časti hrubého čreva sa nazýva sigmoskopia, vyšetrenie, obmedzené na konečník rektoskopia.

 Vyšetrenia dýchacích ciest 

    flexibilná laryngoskopia je vyšetrenie hrtanu ohybným prístrojom, nahradzujúce vyšetrenia laryngoskopickým zrkadlom
    bronchoskopia je vyšetrenie dolných dýchacích ciest po úroveň vetiev priedušiek. Počas vyšetrenia je možný odber vzoriek sliznice, odstránenie vdýchnutých predmetov, odsatie prebytočného hlienu pri zápalových ochoreniach a ďalšie liečebné výkony

 Vyšetrenia dutiny brušnej 

    laparoskopia je vyšetrenuie dutiny brušnej po jej nafúknutí plynom, čo umožňuje prohliadnutie jednak dutiny brušnej, jej orgánov (pečene, čriev atď.) a rad operačných výkonov po zavedení nástrojov cez ďalšie otvory (porty) - laparoskopickú chirurgiu v umelo vytvorenom priestore po insuflácii kysličníka uhličitého ako inertného plynu.

 Vyšetenia močových a pohlavných orgánov 

    kolposkopia je vyšetrenie pošvy a maternicového krčku s použitím optiky s veľkým zväčšením, umožňujúce včasnú diagnostiku nádorov
    hysteroskopia je vyšetrenie dutiny maternice, veľmi tenkým a jemným prístrojom je možné vyšetriť aj vajíčkovody - falloposkopia
    cystoskopia je vyšetrenie močového mechúra. Pri tomto vyšetrení je možné nasondovať vyústenia močovodov a prípadne z nich odstrániť uviaznuté kamienky, prípadne vykonať ďalšie diagnostické a liečebné výkony

 Vyšetrenia hrudníka 

 alt=Nádor v prieduške, viditeľný v bronchoskope|náhľad|Nádor v prieduške, viditeľný v bronchoskope   thorakoskopia je vyšetrenie hrudnej dutiny po zavedení prístroja cez hrudnú stenu a naplnení hrudnej dutiny plynom (umelý pneumothorax) 
    mediastinoskopia je podobná metóda vyšetrenia mediastina (medzihrudia) s možnosťou odberu vzoriek z lymfatických uzlín, používaná najmä pri podozrení na nádory v tejto oblasti

 Vyšetrenia v oblasti hlavy 

    otoskopia je vyšetrenie vonkajšieho zvukovodu a ušného bubienka pomocou ušného zrkadla, otoskopu alebo ušného mikroskopu 
    rhinoskopia je podobné vyšetrenie dutiny nosovej, prípadne aj nosohltanu prípadne alebo prinosových dutín flexibilným rhinoskopom s možnosťou liečebných výkonov

 Vyšetrenie miechového kanála 

 epiduroskopia je výkon vykonávaný v epidurálnom priestore miechového kanála driekovej až krížovej chrbtice, ktorý sa využíva v diagnostike a liečbe chronickej bolesti chrbta, najčastejšie vzniknutej v dôsledku syndrómu zlyhanej operácie chrbta. 

 Vyšetrenie kĺbov 

    artroskopia umožňuje nielen diagnostiku poškodenia veľkých kĺbov, ale aj operácie po zavedení endoskopu a potrebných nástrojov do dutiny kĺbu

V súčasnosti dochádza k rýchlemu rozširovaniu možností endoskopickej diagnostiky aj chirurgie v mnohých ďalších odvetviach medicíny.

Poznámka: v tomto prehľade nie sú uvedené metódy vyšetrovania telesných dutín inými prístrojmi, ako endoskopmi, napríklad pomocou zrkadiel alebo kapslí.

 Zdroje 

 Wikiskripta, článok Endoskopie. Dostupné online: https://www.wikiskripta.eu/w/Endoskopie
 Stránka Endoscopy na anglickej verzii Wikipédie a z nej vedúce odkazy.
 Stránka Endoskopie na českej verzii Wikipédie.
 Endoskopické diagnostické a vyšetrovacie metódy v chirurgii. Prešovská univerzita v Prešove, dostupné online: http://www.unipo.sk/public/media/files/docs/fz_katedry/svk/vschi5.pdf
 Hughes, Amy L.: Nasal Endoscopy. Medscape, New York. Dostupné online: https://emedicine.medscape.com/article/1890999-overview Aktualizované 08.02.2016, citované 12.5.2018
 Yusuf, Tony E.: Esophagogastroduodenoscopy. Medscape, New York. Dostupné online: https://emedicine.medscape.com/article/1851864-overview#showall Aktualizované 22.2.2017, citované 12.5.2018
 Stein, David E.: Colonoscopy. Medscape, New York. Dostupné online: https://emedicine.medscape.com/article/1819350-overview#showall Aktualizované 13.3.2016, citované 12.5.2018
 Ghoniem, Gamal Mostafa.: Cystoscopy. Medscape, New York. Dostupné online: https://emedicine.medscape.com/article/1829911-overview#showall Aktualizované: 5.1.2016, citované 12.5.2018
 Metz, Stephen A.: Colposcopy. Medscape, New York. Dostupné online: https://emedicine.medscape.com/article/265097-overview#showall Aktualizované: 31.1.2018, citované 12.5.2018
Kategória:Medicína